ब्रेसलेट से हो सकती है एलर्जी, स्मार्ट वॉच देगी सिरदर्द; शादी के चूड़े से स्किन एलर्जी
रिस्ट वॉच परफेक्ट फैशन एक्सेसरी है जो हर ड्रेस और अवसर पर पहनी जा सकती है। लेकिन यह एक्सेसरी इन्फेक्शन दे सकती है।
रिस्ट वॉच यानी कलाई वाली घड़ी जरूरत ही नहीं बल्कि स्टाइल सिंबल है। इसलिए भले ही सबके पास मोबाइल फोन हैं लेकिन कलाई पर हर किसी के घड़ी बंधी दिखती है।
रिस्ट वॉच परफेक्ट फैशन एक्सेसरी है जो हर ड्रेस और अवसर पर पहनी जा सकती है। लेकिन यह एक्सेसरी कुछ लोगों को इन्फेक्शन दे सकती है और वे इस बात से अनजान भी रहते हैं।
रिस्ट वॉच को ना तो धोया जाता है और ना ही सैनिटाइज किया जाता है। इससे घड़ी पर कई तरह के बैक्टीरिया पनपने लगते हैं, जिससे रैशेज, दाने, सूजन और छाले हो सकते हैं।
रिस्ट वॉच से हो सकता है कॉन्टैक्ट डर्मेटाइटिस
दिल्ली स्थित मैक्स स्मार्ट सुपर स्पेशियलिटी हॉस्पिटल, साकेत में डर्मेटोलॉजिस्ट डॉ. कशिश कालरा कहते हैं कि रिस्ट वॉच से अक्सर कॉन्टैक्ट डर्मेटाइटिस नाम की बीमारी हो जाती है। इसे वॉच रैश भी कहते हैं।
आजकल अधिकतर घड़ियां मेटल की बनी होती हैं। जब मेटल स्किन को छूता है तो एलर्जी की आशंका बढ़ जाती है।
कॉन्टेक्ट डर्मेटाइटिस 2 तरह का होता है
1-इरिटेंट कॉन्टैक्ट डर्मेटाइटिस: इसमें आधे से 1 घंटे में किसी चीज से एलर्जी दिखने लगती है। इसमें खूब खुजली होती है।
2- एलर्जेटिक कॉन्टैक्ट डर्मेटाइटिस: इस तरह की एलर्जी 48 से 72 घंटे के अंदर देखने को मिलती है। कई बार लोगों को पता नहीं चल पाता कि ये एलर्जी क्यों हुई ?
सिलिकॉन स्ट्रैप्स बीमारी का घर
जितना लोग सेहत को लेकर जागरूक हुए हैं, उतना ही स्मार्ट वॉच का चलन बढ़ा है। इसमें सिलिकॉन स्ट्रैप होता है।
सिलिकॉन स्ट्रैप्स से यह बीमारी ज्यादा देखने काे मिलती है। दरअसल, सिलिकॉन से एलर्जी जल्दी होती है।
अगर किसी की स्किन सेंसिटिव है तो उन्हें इस तरह के स्ट्रैप्स से दाने और रैशेज बहुत जल्दी होते हैं।
बैक्टीरियल इन्फेक्शन का डर
अक्सर लोग घड़ी को कलाई पर कसकर बांधते हैं। इससे पसीना आता है तो कलाई के उस एरिया पर हवा नहीं लगती और बैक्टीरियल इन्फेक्शन पनपने लगता है।
रिस्ट वॉच से स्किन लाल हो सकती है, दाने निकल सकते हैं, रैशेज हो सकते हैं, छाले या सूजन भी हो सकती है।
कई बार परफ्यूम लगाने से भी मेटल की रिस्ट वॉच नुकसान पहुंचाती है।
आगे बढ़ने से पहले पोल के जरिए बताएं अपनी राय:
घड़ी के डायल से सबसे ज्यादा होती एलर्जी
रिस्ट वॉच का स्ट्रैप भले ही कपड़े, मेटल या सिलिकॉन का हो लेकिन डायल हमेशा मेटल का होता है। डायल का मतलब है, घड़ी के बीच का भाग, जहां टाइम डिस्प्ले होता है। डायल अक्सर निकिल मेटल से बना होता है जो एलर्जी की वजह बनता है।
इसे निकिल एलर्जी कहा जाता है। इस एलर्जी से स्किन ड्राई होती है, पैच पड़ने से जलन रहती है, त्वचा लाल होती है और कई बार बार छाले निकल आते हैं।
निकिल से ब्रेसलेट भी बनते हैं। कई बार ब्रेसलेट से भी कॉन्टैक्ट डर्मेटाइटिस हो जाता है।
यह एलर्जी 2 से 4 हफ्ते में ठीक होती है।
बारिश के मौसम में ज्यादा एलर्जी
मानसून में हवा में नमी रहती है। उमस की वजह से पसीना ज्यादा आता है और अगर कोई इंसान बारिश में भीग जाए और उसने घड़ी पहनी हो तो कलाई पर देर तक गीलापन रहता है।
ऐसे में फंगल इन्फेक्शन हो जाते हैं। यह एलर्जी 4 से 6 दिन में ठीक हो जाती है। इस एलर्जी को ठीक करने के लिए डॉक्टर एंटी फंगल क्रीम देते हैं।
लेकिन अगर किसी की सेंसिटिव स्किन है तो रिस्ट वॉच पहनने पर एलर्जी दोबारा हो सकती है।
स्मार्ट वॉच से हो सकता है सिरदर्द
कई रिसर्च में यह बात सामने आ चुकी है कि स्मार्ट वॉच से इलेक्ट्रोमैग्नेटिक फील्ड (EMF) रेडिएशन निकलती हैं जिससे बॉडी को नुकसान पहुंचता है।
जो लोग लंबे समय तक स्मार्ट वॉच पहनते हैं उनमें EMF रेडिएशन के कारण सिरदर्द और जी मिचलाने के मामले ज्यादा देखने को मिलते हैं।
यही नहीं ऐसे लोग अनिद्रा के भी शिकार हो सकते हैं।
घड़ी पर 235 तरह के बैक्टीरिया मिले
ऑस्ट्रेलिया की बॉन्ड यूनिवर्सिटी गोल्ड कोस्ट की स्टडी के अनुसार रिस्ट वॉच टॉयलेट सीट से ज्यादा गंदी होती है। स्टडी के अनुसार, इंसान भले ही साबुन से बार-बार हाथ धो ले, लेकिन अगर वह घड़ी को छूता है तो दोबारा हाथ गंदे हो जाते हैं।
घड़ी को साफ नहीं किया जाता। इस वजह से रिस्ट वॉच बैक्टीरिया और माइक्रोब्स का घर बन जाती है। रिस्ट वॉच में सबसे खतरनाक स्मार्ट वॉच है। इस रिसर्च में स्मार्ट फोन पर 235 तरह के बैक्टीरिया मिले क्योंकि लोग इसे बार-बार छूते हैं।
हाथों को करें मॉइश्चराइज
रिस्ट वॉच और स्किन के बीच घर्षण होने से भी रैशेज हो जाते हैं। इन अनचाहे रैशेज से बचने का तरीका है-हाथों को मॉइश्चराइज करना। इससे त्वचा की बाहरी परत जिसे एपिडर्मिस कहा जाता है, वह हेल्दी रहती है। त्वचा में नमी बनी रहती है तो घड़ी की रगड़ का असर कलाई की त्वचा पर नहीं होता।
रैशेज या खुजली होने पर हाइड्रोकोरसिटोन युक्त क्रीम लगाएं।
दुल्हनों को चूड़े से भी हो सकती है यही समस्या
नई नवेली दुल्हनों को चूड़ा पहनने का बहुत शौक होता है। यह चूड़ा सालभर पहना जाता है। ऐसे में कई महिलाओं में रिस्ट वॉच जैसी ही स्किन एलर्जी देखने को मिली। इस पर रिसर्च भी की गई जिसके बाद इसे चूड़ा डर्मेटाइटिस का नाम दिया गया।
यह भी पसीने और चूड़ा पहनकर कपड़े या बर्तन धोने से होने वाले गीलेपन की वजह से होता है। कॉन्टैक्ट डर्मेटाइटिस से बचने का सबसे बेहतर तरीका है कि जो चीज एलर्जी दे, उसे उतार दें।